Wes-Kaapse sensusopname verlengFoto bloot ter illustrasie. (Foto: Stats SA/Facebook) Wes-Kapenaars wat nog nie aan die 2022-sensusopname deelgeneem het nie, het nou tot 31 Mei kans om dit te doen. Alan Winde, premier van dié provinsie, sê dit is uiters belangrik dat inwoners deelneem sodat die provinsie sy regverdige deel van die nasionale begroting kan ontvang. Maroela Media het vroeër berig dat die aanvanklike sperdatum Saterdag 14 Mei was. Teen dié tyd was die aantal mense wat in die Wes-Kaap aan die sensus deelgeneem het steeds ver onder die gemiddeld van die res van die land. “Teen die huidige koers, met net 70% van die provinsiale bevolking getel, sou dit nie moontlik wees vir Statistieke Suid-Afrika (StatsSA) om die sensus in die Wes-Kaap af te sluit nie. “Daarom verwelkom ek die aankondiging deur die statistikus-generaal van StatsSA, wat vir hierdie projek verantwoordelik is, dat die telling in die Wes-Kaap tot 31 Mei 2022 verleng sal word,” het Winde in ŉ verklaring gesê. Winde meen dit is die enigste haalbare manier waarop soveel as moontlik inwoners getel kan word sodat die provinsie “sy regverdige deel van die nasionale begroting kry”. “As net 70% van die inwoners by die 2022-sensus getel word, kan die Wes-Kaap befondsing gelykstaande aan 1 615 dokters of 5 981 verpleegsters verloor, en meer as 9 300 onderwysers. Dit is volgens benaderde projeksies deur die provinsiale tesourie. “In begrotingsterme gaan ons R9,7 miljard verloor, of meer as 16% van ons provinsiale regverdige aandeel. Dit sal R2,6 miljard se finansiering van ons gesondheidsbegroting en R4,2 miljard van ons onderwysbegroting wegneem, met kleiner departemente wat ook verliese sal ly.” Winde meen dat dienslewering in die algemeen ŉ knou sal kry as inwoners nie seker maak hulle word getel nie. “Aan dié van julle wat dit nog nie gedoen het nie, gebruik asseblief hierdie verlenging om te verseker dat jy en jou huishouding getel word. Ons moet almal ons rol speel sodat kardinale dienste soos skole en gesondheidsorgfasiliteite aanhou werk.” Wes-Kapenaars word aangemoedig om die sensusvraelys aanlyn te voltooi, die inbelsentrum by 0800 110 248 te bel of die vraelys te voltooi wanneer ŉ besoek deur StatsSA afgelê word.